Nazapa tamine Pirato isso teppeppe icazossebaqquiza Zeso cossi iquenade.
Isso teppeppedeni Zeso taticca cotiui atinema icouemanaha rricazapa tatiza ettarimanade.
Nazapa etero macconi motaranicca pina tamineccassa narraroza Zeso ineuezemanade.
Nazapa Zesoza rraui torressiza pouaza maizemanarrari:
—Zodeodenicca taminepa bica taui,
bica taui!
−quenade.
Nazapa pano idanimanade.
Nazapa Pirato qquenapomaza zodeodeniza uati tade:
—Rrari,
ouattiza Zeso eqquenemana-pomauiuarrine.
Poua qqui tiquenazapa nauatoqquiri tiquenaniuarrine:
Ouape narrari maqquiderrecca uima omittezape pocca uima uaidira tanicca nouerani −nade.
Nazapa Zeso tatiza cotiui atinema cauittari,
taminecca etero macconi oro tozimaha eqquenemanade.
Nazapa Pirato atti:
—Rrari,
arrarrari maqquiderre qqui tiquenarro!
−nade.
Naraha dada toqquimade taminedeni,
Deoza dada toqquima oza cacauadedeni tezerre Zeso qqui toquenazapa parra rroua toquenariui nade:
—Aua porimacossaniza zoqquena,
zoqquena!
−quenade.
Naraha Piratopa:
—Tiadenina tiaqquemanaza aua porimacossaniza coba tizanemanana!
Ouazape pocca uima uaidira tanicca nouerani −nade.
Naraha zodeodenipa poccadeni uima uati toquenade:
—Iape icca marinarra ecauezape Zesopa inanazoqquena,
inarraro.
Poua attipa:
“Ouape Deo Bedi orrani” nanarra naraha narraro uima iaza bica terrerani inarraro −quenade.
Tamine Piratopa zodeodeni attideni:
—Zesopa Deo Bedi orrani naui −quenaui mittazapa denima cappinade.
Nazapa Zesoza uati tauiuarrine pocca ozauarri toqquezimani-pomade.
Zesoza poua attipa:
—Tiape nerrecouarricca tirrani?
−nade.
Naraha Zesopa poua cacoma nade.
Naraha Pirato attia:
—Ouazape tia tecomarraroqui?
−nade.
—Ouaza ssamo tinarrarorane?
Ouape arrirraro zamacca daco orrirarrarope ouatti ocarrini.
Tiqquenaniuarrine uati onezape tiqquenanitoui.
Tizoqquena oneza naqui,
tia coba izanemananitoui −nade Pirato atti.
Naraha Zesopa poua cacomerade:
—Tiape ouaza deni tirra-rrereraha Deo tia cazosseza deni tirreza tetti ticarrirraro −nade.
—Tirrine ouaza uaidira teraha arra oua ccaccarronadedenicca uimana denima uaidira tarraro −nade.
Nazama Pirato Zeso atti nama naui mittazapa Zeso tappa inauiuarrinecca uimatoui uati tapomaraha zodeodenipa rroua rroua quenade:
—Zeso tappa tinazapa rromanodenicca tamine deni torrauicca poua tesse tirra-rrerani!
Madirra attipa:
“Ouana tamine orrani” nazapa rromanodenicca tamine deni torrauicca uadie torrarrari −quenarrari Piratoza.
Tamine Pirato zodeodeni atti nama quenaui mittazapa Zeso amossiniuarri iaqquenemanapomauiuarrine uati tarraride.
Nazapa Piratopa uima cacattemauarricca uiuittariza uittarirraride.
Pocca uiuittaripe pocca uauari deni torra nauiuarri uittarirraride.
Nanizape siba ppa narizani,
sseque tarraro.
Zodeodeni atti ebereozape:
Cabata,
quequenanarrari.
Narraro uadazapa rrassinarracca uadatoui narroremanaporraride.
Narraro rrassinarracca uada sabadope errete Pascoacca rrassinarra torraniuarrine.
Nazapa marri orrari uariri naza Pirato zodeodeniza uati tade:
—Arra parraua ticcadeni tamine!
−nade.
Naraha zodeodenipa rrouaua rrouaua canazapa:
—Zoqquena,
zoqquena!
Aua porimacossaniza coba tizanarro!
−quenade.
Naraha Pirato attipa:
—Oua ticcadeni tamine coba ozanauiuarrineco?
−nade.
Naraha dada toqquimade taminedeni pouadeni cacomeremanade:
—Narraripa icca tamine torrana inerrerani!
Rromanodenicca tamine deni torrauiccara orrarina inarraro!
−quenade.
Nazapa Pirato pouadeniza Zeso da inade.
Aua porimacossaniza coba izanemanauiuarrine isso teppeppedeni iaqquemanade.